ประเทศออสเตรเลีย

"ออสเตรเลีย" เปลี่ยนทางมาที่นี่ สำหรับความหมายอื่น ดูที่ ออสเตรเลีย (แก้ความกำกวม)
| เครือรัฐออสเตรเลีย  |
| --- | --- |
   ธงชาติ     ตราแผ่นดิน  
เพลงชาติ: แอดวานซ์ออสเตรเลียแฟร์  
เครือรัฐออสเตรเลีย รวมดินแดนอ้างสิทธิในแอนตาร์กติกา
เมืองหลวง: แคนเบอร์รา 35°18′29″S 149°07′28″E﻿ / ﻿35.30806°S 149.12444°E﻿ / -35.30806; 149.12444
เมืองใหญ่สุด: ซิดนีย์ (เขตมหานคร) เมลเบิร์น (เขตเมือง)
ภาษาราชการ: ไม่มีในระดับสหพันธรัฐ
ภาษาประจำชาติ: อังกฤษ
ศาสนา  (2016): 52.1% คริสต์ 30.1% ไม่มีศาสนา 2.6% อิสลาม 2.4% พุทธ 1.9% ฮินดู 0.5% ซิกข์ 0.4% ยูดาห์ 0.4% อื่น ๆ
เดมะนิม: ชาวออสเตรเลีย  ออสซี (ภาษาปาก)
การปกครอง: สหพันธ์ ระบบรัฐสภา ราชาธิปไตยภายใต้รัฐธรรมนูญ

• พระมหากษัตริย์ : สมเด็จพระเจ้าชาลส์ที่ 3
• ผู้สำเร็จราชการ : แซม มอสติน
• นายกรัฐมนตรี : แอนโทนี แอลบานีส
 
สภานิติบัญญัติ: รัฐสภา
• สภาสูง: วุฒิสภา
• สภาล่าง: สภาผู้แทนราษฎร
เป็นเอกราช จากสหราชอาณาจักร

• รัฐธรรมนูญสหพันธรัฐ : 1 มกราคม ค.ศ. 1901
• พระราชบัญญัติการก่อตั้งเวสต์มินสเตอร์ : 9 ตุลาคม ค.ศ. 1942 (มีผล ตั้งแต่วันที่ 3 กันยายน ค.ศ. 1939)
• พระราชบัญญัติออสเตรเลีย : 3 มีนาคม ค.ศ. 1986
 
พื้นที่
• รวม: 7,692,024 ตารางกิโลเมตร (2,969,907 ตารางไมล์) (อันดับที่ 6)
• แหล่งน้ำ (%): 1.79 (ใน ค.ศ. 2015)
ประชากร
• 2025 ประมาณ:  26,546,900 (อันดับที่ 53)
• สำมะโนประชากร 2016: 23,401,892
• ความหนาแน่น: 3.5 ต่อตารางกิโลเมตร (9.1 ต่อตารางไมล์) (อันดับที่ 192)
จีดีพี (อำนาจซื้อ) : 2021 (ประมาณ)
• รวม:  1.416 ล้านล้านดอลลาร์สหรัฐ (อันดับที่ 18)
• ต่อหัว:  54,891 ดอลลาร์สหรัฐ (อันดับที่ 17)
จีดีพี (ราคาตลาด) : 2021 (ประมาณ)
• รวม:  1.61 ล้านล้านดอลลาร์สหรัฐ (อันดับที่ 12)
• ต่อหัว:  62,728 ดอลลาร์สหรัฐ (อันดับที่ 9)
จีนี (2018):  32.5 ปานกลาง · อันดับที่ 16
เอชดีไอ (2019):  0.944 สูงมาก · อันดับที่ 8
สกุลเงิน: ดอลลาร์ออสเตรเลีย ($) (AUD)
เขตเวลา: UTC+8; +9.5; +10 (หลายแบบ)
• ฤดูร้อน (เวลาออมแสง): UTC+8; +9.5; +10;  +10.5; +11 (หลายแบบ)
รูปแบบวันที่: วว/ดด/ปปปป ปปปป-ดด-วว
ขับรถด้าน: ซ้าย
รหัสโทรศัพท์: +61
รหัส ISO 3166: AU
โดเมนบนสุด: .au
ออสเตรเลีย (อังกฤษ: Australia) มีชื่ออย่างเป็นทางการว่า เครือรัฐออสเตรเลีย (อังกฤษ: Commonwealth of Australia) เป็นประเทศซึ่งประกอบด้วยแผ่นดินหลักของทวีปออสเตรเลีย, เกาะแทสเมเนีย และเกาะอื่น ๆ ในมหาสมุทรอินเดีย แปซิฟิก และมหาสมุทรใต้ ออสเตรเลียเป็นประเทศที่ใหญ่เป็นอันดับหกของโลกเมื่อนับพื้นที่ทั้งหมด มีประเทศเพื่อนบ้านประกอบด้วย อินโดนีเซีย ปาปัวนิวกินี และติมอร์-เลสเตทางเหนือ หมู่เกาะโซโลมอน วานูอาตู และนิวแคลิโดเนียทางตะวันออกเฉียงเหนือ และนิวซีแลนด์ทางตะวันออกเฉียงใต้ มีประชากรราว 27 ล้านคน ด้วยขนาดพื้นที่ 7,617,930 ตารางกิโลเมตร (2,941,300 ตารางไมล์) มีลักษณะเป็นสังคมเมืองสูงโดยประชากรอาศัยอยู่หนาแน่นบริเวณชายฝั่งตะวันออก เมืองหลวงของประเทศคือแคนเบอร์รา ในขณะที่เมืองที่ใหญ่ที่สุดคือซิดนีย์ ซึ่งเป็นเมืองที่มีประชากรมากที่สุดและยังเป็นศูนย์กลางทางเศรษฐกิจของประเทศ เมืองที่มีประชากรรองลงมา ได้แก่ เมลเบิร์น, บริสเบน, เพิร์ท และแอดิเลด
ออสเตรเลียเป็นสหพันธรัฐซึ่งปกครองด้วยระบอบราชาธิปไตยภายใต้รัฐธรรมนูญ ประกอบไปด้วย 6 รัฐ และ 10 ดินแดนสหพันธ์ และยังเป็นหนึ่งในประเทศที่ประกอบไปด้วยผู้พลัดถิ่นจำนวนมาก โดยคิดเป็นอัตราส่วนสูงถึงร้อยละ 30 ของประชากรทั้งหมด และกว่าครึ่งหนึ่งของพลเมืองออสเตรเลียกำเนิดจากบิดาหรือมารดาซึ่งกำเนิดในต่างประเทศ ทวีปออสเตรเลียเป็นทวีปที่เก่าแก่ที่สุด มีลักษณะแบนราบที่สุด และเป็นทวีปที่แห้งแล้งที่สุดที่มีผู้คนอาศัยอยู่ โดยมีปริมาณของดินอุดมสมบูรณ์ในระดับต่ำ และออสเตรเลียยังเป็นประเทศที่มีลักษณะภูมิประเทศและภูมิอากาศที่แตกต่างกันมากที่สุดแห่งหนึ่งของโลก โดยมีทะเลทรายอยู่ตรงกลาง มีป่าฝนเขตร้อนทางตะวันออกเฉียงเหนือ และทิวเขาทางตะวันออกเฉียงใต้ บริเวณทั้งหมดยังเป็นหนึ่งในดินแดนที่มีความหลากหลายทางชีวภาพสูง
ชาวพื้นเมืองออสเตรเลียอาศัยอยู่ในทวีปนี้เมื่อประมาณ 65,000 ปีมาแล้ว ก่อนการมาถึงครั้งแรกของนักสำรวจชาวดัตช์ในช่วงต้นศตวรรษที่ 17 ซึ่งตั้งชื่อดินแดนนี้ว่านิวฮอลแลนด์ ต่อมา ครึ่งหนึ่งของฝั่งตะวันออกของออสเตรเลียถูกอ้างว่าเป็นของสหราชอาณาจักรใน ค.ศ. 1770 และเริ่มใช้บริเวณนี้เป็นทัณฑนิคม โดยทำการขนส่งนักโทษมายังนิวเซาธ์เวลส์ตั้งแต่วันที่ 26 มกราคม ค.ศ. 1788 และถือเป็นวันชาติของออสเตรเลียมาถึงปัจจุบัน จำนวนประชากรเพิ่มขึ้นอย่างต่อเนื่องในอีกหลายทศวรรษต่อมา ซึ่งทวีปออสเตรเลียได้ถูกสำรวจและอีกห้าอาณานิคมปกครองตนเองของพระมหากษัตริย์ได้ถูกจัดตั้งขึ้น เมื่อวันที่ 1 มกราคม ค.ศ. 1901 ทั้งหกอาณานิคมถูกตั้งขึ้นเป็นสหพันธ์ รวมตัวกันเป็นเครือรัฐออสเตรเลียตั้งแต่นั้นมา ออสเตรเลียยังคงรักษาระบบการเมืองเสรีนิยมประชาธิปไตยที่มั่นคงที่ทำหน้าที่เป็นรัฐสภาประชาธิปไตยของรัฐบาลกลางและพระมหากษัตริย์ตามรัฐธรรมนูญ สหพันธ์ประกอบด้วยหกรัฐ และอีกหลายพื้นที่
ออสเตรเลียเป็นประเทศที่พัฒนาสูง ถือเป็นประเทศอำนาจปานกลาง และมีขนาดเศรษฐกิจโดยวัดตามผลิตภัณฑ์มวลรวมในประเทศเป็นอันดับ 13 ของโลก, มีรายได้ต่อหัวอันดับ 10 ของโลก และมีดัชนีการพัฒนามนุษย์ติด 1 ใน 10 ของโลก ค่าใช้จ่ายทางการทหารของออสเตรเลียยังมากที่สุดเป็นอันดับ 13 ของโลก ออสเตรเลียยังถูกจัดอยู่ในอันดับสูงในด้านคุณภาพชีวิต, สุขภาพ, การศึกษา, เสรีภาพทางเศรษฐกิจ, เสรีภาพของพลเมือง และสิทธิทางการเมือง มีรายได้หลักจากภาคอุตสาหกรรม, การท่องเที่ยว และ การส่งออก รวมถึงโทรคมนาคม, การธนาคาร, การผลิต และการศึกษาระหว่างประเทศ โดยเป็นหนึ่งในจุดหมายปลายทางที่นักศึกษาต่างชาตินิยมมาศึกษาต่อมากที่สุดในโลก ออสเตรเลียเป็นสมาชิกของสหประชาชาติ, กลุ่ม 20, เครือจักรภพแห่งชาติ, สนธิสัญญาแอนซัส, องค์การเพื่อความร่วมมือทางเศรษฐกิจและการพัฒนา, องค์การการค้าโลก, ความร่วมมือทางเศรษฐกิจเอเชียแปซิฟิก, ประชาคมแปซิฟิก และมีสถานะเป็นพันธมิตรหลักนอกเนโท